**กรมส่งเสริมอุตสาหกรรมจับมือโตโยต้า ลงนาม MOU เสริมศักยภาพผู้ประกอบการ**

กรุงเทพฯ 16 มกราคม 2562 – นายเดชา จาตุธนานันท์ รองอธิบดีกรมส่งเสริมอุตสาหกรรม และนายวุฒิกร สุริยะฉันทนานนท์ รองกรรมการผู้จัดการใหญ่ บริษัท โตโยต้า มอเตอร์ (ประเทศไทย) จำกัด เป็นตัวแทนในการลงนามบันทึกข้อตกลงร่วมกัน (MOU) ภายใต้โครงการ big brother หรือ พี่ช่วยน้อง ซึ่งเป็นหนึ่งในโครงการ 9 มาตรการพิเศษเพื่อขับเคลื่อน SMEs สู่ยุค 4.0 โดยมี นายภานุวัฒน์ ตริยางกูรศรี ผู้ตรวจราชการกระทรวงอุตสาหกรรม ให้เกียรติร่วมเป็นสักขีพยานการลงนามบันทึกข้อตกลงความร่วมมือในครั้งนี้ ณ ห้องโถง ชั้น 1 อาคารกองพัฒนานวัตกรรมและเทคโนโลยีอุตสาหกรรม

สำหรับการลงนามฯดังกล่าวนั้น เกิดขึ้นจากการเล็งเห็นตรงกันถึงความสำคัญของผู้ประกอบการ SMEs และ OTOP ที่เป็นฟันเฟืองหลักในการขับเคลื่อนเศรษฐกิจของประเทศ โดย กสอ. ได้มีแนวคิดในการนำนวัตกรรมมาขับเคลื่อนผู้ประกอบการผ่านการบูรณาการความร่วมมือจากหลายภาคส่วนเพื่อพัฒนาธุรกิจอุตสาหกรรมตามนโยบายรัฐบาลซึ่งสอดคล้องกับแนวคิดโครงการ “โตโยต้า ธุรกิจชุมชนพัฒน์” ของบริษัทฯ ที่มีดำเนินการอยู่ก่อนแล้ว ซึ่งการลงนามฯภายใต้โครงการ Big Brother นี้ บริษัทฯมุ่งหวังนำระบบ “คาราคุริ” กลไกลอัจริยะที่ใช้เพิ่มผลิตภาพมาถ่ายทอดใน โครงการศูนย์ปฏิรูปอุตสาหกรรม 4.0 (ITC) รวมถึง หลักการ “ไคเซ็น” ซึ่งเป็นกลยุทธ์การบริหารงานแบบญี่ปุ่น มายกระดับ โครงการหมู่บ้านอุตสาหกรรมสร้างสรรค์ (CIV) เพื่อเสริมสร้างศักยภาพแก่ผู้ประกอบการทั้ง SMEs และ OTOP พร้อมกันนี้ทาง กสอ.และ บริษัทฯ ยังได้ร่วมกันเปิด “ศูนย์การเรียนรู้โตโยต้า ธุรกิจชุมชนพัฒน์” ภายในศูนย์ปฏิรูปอุตสาหกรรม 4.0 (กล้วยน้ำไท) อย่างเป็นทางการ โดยจัดเป็นศูนย์ฯที่พร้อมให้ความช่วยเหลือด้วยการนำองค์ความรู้ในการทำธุรกิจที่ได้การยอมรับในระดับสากลรวมถึงกลไกลเทคโนโลยีที่นำมาถ่ายทอดเพื่อพัฒนาศักยภาพและสนับสนุนให้ผู้ประกอบการปรับตัวได้ทันกับความเปลี่ยนแปลงได้มากขึ้น พร้อมเชื่อมโยงการตลาดและการทำการค้าในยุคดิจิทัลได้อย่างมีศักยภาพในอนาคต ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว